Ühised püüded sunnivad Eesti-Läti koostööks
ETA. Riia, 18. novembril.

Eesti saadik Rebane esitas eile president Ulmanisele volitused, üteldes oma kõnes muuseas: Esitades oma volitused, mul on au teile üle anda Eesti Vabariigi Riigihoidja otsekohesed ja südamlikud soovid Teie isiklikuks hüvanguks, kui ka nende suurte rahvuslike ürituste kordaminekuks, millede algataja olete Teie, et juhtida Läti rahvast ja riiki tõusule. Minu soovid on ka kogu Eesti rahva soovid. Eesti rahvas on alati jälginud sügava poolehoiuga ja kõrgelt hinnanud Läti rahva jõupingutusi oma vabaduse kaitseks ja kindlustamiseks. Samal ajal Eesti rahvas on imetlenud Läti rahva tulist isamaa-armastust. Ühised püüded on sundinud meid koostööks, mis mõlema rahva iseseisvuse saavutamisest saadik on muutunud käskivaks hädavajalikkuseks. Ma püüan teha kõik, et veelgi süvendada häid suhteid mõlema maa vahel. Rahuldusega võidakse teha kindlaks, et intellektuaalne ja kultuuriline koostöö mõlema maa vahel on üha süvenemas.

Oma vastuses riigipresident Ulmanis ütles muuseas: Ma olen rõõmus vastu võtma Teie volitused. Ühtlasi ma olen tänulik nende sõbralike soovide eest, mida Teie olete avaldanud Eesti Riigihoidja ülesandel. Eesti on ainus riik, kellega Läti on seotud kaitselepinguga. Läti rahvas jälgib tähelepanelikult Eesti rahva ja riigi tööd, tegevust ja elu, imetleb oma liitlase tulemusi ja saavutusi, pidades samal ajal hädavajalikuks koostööd mõlema riigi vahel. Ma võtan rahuldusega teatavaks Teie kinnituse kultuurilise koostöö arengust mõlema maa vahel. Läti valitsus püüab igati kaasa aidata vastastikuse arusaamise süvendamiseks, mis omakorda aitab kaasa rahu säilitamiseks. Tervitades Teid, palun Eesti Riigihoidjale üle anda minu sõbralikumad tervitused ja parimad soovid tema isiklikuks hüvanguks ja Eesti riigi ja rahva heledaks tulevikuks.
Uus Eesti